text: Отново отложиха делото за паркирането в центъра на София - Телевизия Европа
  Отново отложиха делото за паркирането в...
  Отново отложиха делото за паркирането в центъра на София
  Административният съд в София отложи за втори път делото, заведено от граждански сдружения за отмяна на промените в наредбата за паркиране в центъра на столицата. Докато магистратите разглеждаха иска, пред сградата на съда, граждани проведоха поредния мълчалив протест. Този път причината за отлагането е необходимост от повече време за запознаване с новите доказателства, представени от страните. Първото заседание – в началото на октомври бе отложено порадни нявяване на част от жалбоподателите.
  "За пореден път беше отложено самото дело, не че съм изненадан, аз очаквам от този съд да го отлага до тогава, когато хората се откажат. Аргументите на общината за мен бяха несъстоятелни. Предложиха нови обстоятелства, които според мен нямат нищо общо със самото дело. Едното доказателство е видеозапис от сесията на общинския съвет, а другото е твърдението на общината, че си е свършила работата" каза общинският съветник и заместник-председател на ВМРО Ангел Джамбазки,.
  Заседанието по делото бе придружено с мълчалив протест пред сградата на Административния съд. Недоволните от новите правила за паркиране в синята и зелената зона продължават да настояват за тяхното премахване.
  "В крайна сметка всички очаквахме решението на съда, разочаровани сме, че отново се протака, но продължаваме нашите действия, продължаваме да се събираме всяка сряда в 6,30 на площад "Славейков", като тази седмица, която предстои, ще решим какво ще предприемем по-нататък", коментира Гергана Владкова от "Не на данък паркинг".